Udlændingestyrelsen og Jammerbugt Kommunes borgmester Mogens Gade (Venstre) mødtes fredag for at diskutere den overbelægning, der siden 2008 har været på asylcentret i Brovst. - Vi har været i positiv dialog med Udlændingeservice og til efteråret har vi blot de 400 asylansøgere, som vi hele tiden har været indstillet på at have, siger Mogens Gade, som nu er tilfreds med den afviklingsplan, som kommunen og Udlændingeservice er enige om. I september sidste år var så mange asylansøgere på Brovst Asylcenter, at mange måtte flytte ud på Feriecenter Tranum Klit. Det fik både politikere og Udlændingeservice til at love bod og bedring allerede ved årsskiftet. Men det er altså først til efteråret at asylcentret ventes at komme ned på 400.
Der er nu udarbejdet en plan for, hvornår og hvordan antallet af asylansøgere bliver bragt ned fra 500 til 400.